24/8/22

**בעזרת רוח גבית מהמכביה: לראשונה מאז מגפת הקורונה עבר מספר הלינות במלונות ביולי 2022 את יולי 2019.**

**שיעור התפוסות במלונות הגיע ל-72% והדביק את הפער מול יולי 2019**

**הפער בלינות התיירים בתקופה זו אל מול יולי 2019 הצטמצם משמעותית לירידה של 9% בלבד**

**התאחדות המלונות : "אנחנו מאמינים שעם השקעה מסיבית בשיווק של ישראל בעולם, ברבעון האחרון של 2022, ניתן יהיה בשנה הבאה לעבור את שנת השיא של 2019 ולהגיע לגידול משמעותי במספר התיירים שיגיעו לישראל".**

**בחודש יולי 2022 המשיכה מגמת ההתאוששות בלינות התיירים שהחלה במרץ השנה לאחר שלראשונה הותר לתיירים לא מחוסנים / מחלימים להיכנס לישראל. גם אירועי המכביה שהיו במהלך יולי תרמו להתאוששות, כך שבסך לינות התיירים בארץ יש ירידה של 9% בהשוואה ליולי 2019 ( טרום משבר ה-קורונה).**

בלינות הישראלים חלה ירידה של 13% לעומת יולי אשתקד , ו-גידול של 6% לעומת יולי 2019. סה"כ נרשמו ביולי 2022, כ-**2.6 מיליון** לינות - עליה של **1%** לעומת יולי 2019, מתוכן כ-**1.8 מיליון** לינות ישראלים, **ירידה של 13% לעומת יולי 2021 ועליה של 6% לעומת יולי 2019**. לינות התיירים הסתכמו בכ-**792 אלף** – ירידה של **9%** **לעומת יולי 2019**. התפוסה הארצית הממוצעת הסתכמה בכ-**72%** בהשוואה ל-**60%** **ביולי 2021** ול-**72%** **ביוני 2019.**

**את ההשפעה של אירועי המכביה ניתן לראות בעיקר בערים חיפה ונתניה אשר רשמו גידולים משמעותיים בלינות התיירים וגם בתפוסות בהשוואה ליולי אשתקד וגם לעומת יולי 2019.**

**מספר לינות התיירים בחיפה הסתכם בכ-29 אלף – גידול של 35% לעומת יולי 2019. תפוסת החדרים הסתכמה בכ-74%- לעומת תפוסה של 65% ביולי 2019.**

**מספר לינות התיירים בנתניה הסתכם בכ-29 אלף- גידול של 44% לעומת יולי -2019 ( שיעור הגידול הגבוה ביותר בארץ ) תפוסת החדרים הסתכמה בכ-80% לעומת 66% ביולי 2019. ( התפוסה הגבוהה ביותר אחרי אילת).**

התפוסה הגבוהה ביותר בארץ ביולי נרשמה באילת, כ-86%, ירידה של 2% בהשוואה ל-2019.

**בנתניה** נרשמה תפוסה של כ-80%, עליה של 22% לעומת יולי 2019.
בהרצליה נרשמה תפוסה של כ-79%, עליה של 1% לעומת יולי 2019.

**בחיפה** נרשמה תפוסה של כ-74%, עליה של 14% לעומת יולי 2019.
בתל אביב נרשמה תפוסה של 73%, ירידה של 9% לעומת יולי 2019.

בטבריה נרשמה תפוסה של כ-68%, עליה של 6% לעומת יולי 2019.
בים המלח נרשמה תפוסה של כ-66%, ירידה של 5% לעומת יולי 2019.
במערב ירושלים נרשמה תפוסה של כ-65%, עליה של 3% לעומת יולי 2019.
בנצרת נרשמה תפוסה של כ-53%, ירידה של 12% לעומת יולי 2019.

**מהתאחדות המלונות נמסר:** "ענף המלונאות מתאושש ומתקרב לנתוני השיא שהיו ב-2019, ערב המגיפה, בעיקר הודות לתנופה בתיירות הנכנסת. אנו מקוים שמגמה חיובית זו תמשך עד סוף השנה, ותסייע לה להסתיים בפער לא גדול לעומת 2019, חרף החולשה של הרבעון הראשון. אנחנו מאמינים שעם השקעה מסיבית בשיווק של ישראל בעולם, ברבעון האחרון של 2022, ניתן יהיה בשנה הבאה לעבור את שנת השיא של 2019 ולהגיע לגידול משמעותי במספר התיירים שיגיעו לישראל".

\* מצורפת טבלה מסודרת המציגה את כל הנתונים.